Foto: Guliver Getty Images

„Haosul din piața transporturilor pune în pericol investițiile companiilor care respectă legea, deoarece fenomenul pirateriei a luat amploare în ultimul timp și a preluat cea mai mare parte din piață”- spune Confederația Operatorilor și Transportatorilor Autorizați din România (COTAR), care se pregătește de grevă în semn de protest față de concurența UBER.

Cel mai mare dușman al taximetriștilor din România sunt însă taximetriștii.

Vineri, 17 martie după-masă. Individul de la volan are o cască mică, scurtă, în urechea stângă. Nici nu știu dacă a observat că sunt pe bancheta din spate, pesemne că da, pare să mă ducă unde i-am cerut când am închis protiera. Conduce cu gesturi reflexe și mai scapă câte o înjurătură printre dinți când e incomodat: Ce-ai făcut cu zdreanța aia? Ascultă la mine, că-s mai trecut ca tine, i-am zis ultima dată: dă-te drecu’ de târâtură, lua-ți-aș fața-n p…., fă, dacă te mai prind că te plângi, îți rup picioarele (pauză de o secundă de la vorbit): Băăă, ți-ar drecu’, ți-a dat mă-ta mașină, săracule! Uite-l, băi, băiatule, pe ăsta, era să dea în mine! Auzi, da’ știi ce-am făcut în week-end? Am băgat, băi, băiatule, un grătărel. E, unde, la martalog în curte. Cum ce? Aripioare de la Oșan, 9 lei kilu’ și a luat și nevastă-mea ceafă, a pus-o la marinat de vineri. Ne-am lins pe dește.

Face parte din greii obsedaților de oferte cu convorbiri nelimitate ale firmelor de telefonie. În cei 10 ani de când folosesc taximetrele bucureștene, i-am împărțit în categorii, îi încadrez în primele 10 secunde.

Plângăcioșii. M-a contrariat tot timpul tariful mai mic de 30 de eurocenți pe kilometru. Orice om cu familie, rate, întreținere, factură la curent și telefon are nevoie de un loc de muncă aducător de bani, în sume cât să acopere minimum de cheltuieli lunare. De ce ai păstra o meserie care te costă mai mult să o faci zi de zi? Fie te sinucizi finaciar cu bună știință, fie scoți bani ilegal din această activitate, în complicitate cu patronii firmelor. Sunt mulți, sunt taximetriști, le este foarte greu, e foarte prost cu realizarea planului, 50 merg la gaz, 50 la dispecerat, asigurări, taxe, impozite, reparații. Nu rămân cu nimic, de la o lună la alta, bașca unul s-a împrumutat de la mama pensionară să-și ia cauciucuri de vară.

Certații cu apa: și ei și mașinile lor miros. A fum de țigară, transpirație, benzină, sau amestecul din toate. Peste toate, vine câteodată cel emanat de mănunchiul de brăduți sau odorizante prinse de oglinda retrovizoare din interior.

Vânătorii de noapte. În Centrul Vechi, sub nasul polițiștilor de la bariera care dă spre Splai, în fiecare noapte, băieții ies la dat mici tunuri. Prima întrebare este unde mergi. A doua e despre cum nu are drum în direcția aia sau despre cât face, dacă le convine destinația. În București, taximetria nu pare a fi un serviciu privat autorizat să funcționeze în interes public, ci o gașcă de potențiali infractori care fac legea fără ca cineva să îi oprească. În week-end, dacă suni noaptea la dispecerate și chemi un taxi în Centrul Vechi din Capitală sau încerci să găsești o mașină de pe aplicațiile mobile, te convingi repede că nu ai șanse. Ajungi, invariabil, să dai cu nasul tot de taximetriștii de la bariera de pe Splai. La firme, dacă suni să te plângi apelând la dispecerate, ai parte de două răspunsuri. Fie că va fi o mare anchetă internă (și nu se va întâmpla nimic, cel mult va fi suspendat de la comenzi câteva ore reclamatul), fie că e colaborator și nu au ce să-i facă, asta e viața, ăștia sunt oamenii, nasol, se mai întâmplă.

Șoferii de hârburi galbene pe patru roți. Cele mai multe taximetre nu numai că miros, dar și scârțâie din toate încheieturile. Reprezentanții COTAR spun că alte servicii de transport nu sunt autorizate și nu trec prin toate rigorile legii - de la calitatea autoturismelor, până la inspecțiile tehnice. M-am întrebat de multe ori în București câtă șpagă primesc inspectorii care pun ștampila de conformitate unor bucăți de tablă care din ochi pot primi verdictul de pericole în mișcare pe drumurile publice. Un calcul făcut de jurnaliștii GSP în 2014 releva faptul că investiția într-un autoturism Dacia Logan scos la făcut taximetrie poate fi amortizată în 2 ani. Fiecare an peste cei doi de la început înseamnă profit.

Iubitorii de emisiuni și muzică. În 9 cazuri din 10, din taximetrele bucureștene am ieșit intoxicat nu numai pentru că am respirat un aer greu, dar și pentru că am fost poluat fonic de vreun radio dat prea tare, cu realizatori de show-uri care iau prin telefon ascultători, dau țepe sau fac glume pentru care CNA ar trebui să-i lase fără dreptul de a emite.

Categoria mai mărunt n-aveți? Sunt cei care încearcă să smulgă cât mai mult peste suma de pe aparatul de marcat, la final de cursă. Dacă ceri bon, primești. Dacă soliciți să-ți pună ștampila pe verso, îți iei o replică scurtă, încărcată cu nervii că trebuie să o caute prin torpedou: s-a scos ștampila!

Cel mai mare dușman al taximetriștilor din România nu sunt conducătorii de UBER, sunt taximetriștii.

Am rărit cursele cu taxiurile din București de când un amic a fost la un pas de a lua bătaie pentru că a avut o hârtie de 50 de lei pentru o cursă de 12 lei, iar taximetristul, care abia intrase în tură propunea să-i dea rest doar 30 de lei. Discuția a fost atât de violentă, încât amicul cu princina a sfârșit prin a suna la 112, singurul argument în fața căruia individul a dat înapoi și s-a scotocit prin buzunare dându-i restul la centimă. În București, zilele trecute, un client a fost bătut cu bâta de un taximetrist pentru că ar fi refuzat să plătească mai mult decât arăta aparatul de marcat.

Am folosit serviciile UBER de cel puțin 50 de ori în ultimele luni. În 99% din cazuri am punctat prestația cu note între 4 și 5. Conducători auto discreți, care nu vorbesc neîntrebați și te întreabă dacă muzica este prea tare. Dau radio-ul în surdină dacă te văd vorbind la telefon, nu te întreabă cu un ton agresiv unde mergi, nu se plâng că le merge prost, așa cum nu se laudă că le merge bine. Mașinile nu miros în interior, nu scârțâie. Banii se achită direct de pe card fără să aștepte cineva vreun bacșiș, afli valoarea aproximată a cursei înainte de a face comanda prin telefon, nota de plată îți vine tot în smartphone.

Că serviciul UBER trebuie să facă o concurență loială și trebuie să-și achite taxe către statele în care operează- aici e foarte puțin loc de dezbatere.



Dar că serviciile de taximetrie din București (și nu numai) trebuie să se reinventeze, iar șoferii trebuie angajați după alte criterii și trimiși la școală, este evident.

Discuția dintre deținătorii de licențe și autorități va fi sinceră când toată lumea va recunoaște că la un tarif de până în 30 de eurocenți pe kilometru, această activitate se face fie prin evaziune fiscală, fie este condamnată la a deveni un serviciu social public, subvenționat de la bugetele locale. Relația cu clienții va deveni una normală atunci când aceștia vor avea la îndemână toate uneltele de a reclama indivizii agresivi, care încalcă codul rutier sau au o atitudine nepotrivită. Este atât de gravă situația activității de taximetrie, cel puțin în București, încât ar trebui ca atunci când te urci în mașină, înainte de a porni aparatul de marcat, șoferul să-ți spună unde poți să suni, chiar și cu el la volan, pentru a da feed-back companiei pentru care muncește.

O anchetă a reporterilor România furată (Digi24.ro) dezvăluia în ianuarie 2017 că activitatea de taximetrie este un cumul de ilegalități.

În 2014, GSP arăta că în Capitală funcționau ilegal peste 5000 de taximetre.

O soluție radicală de reformare de la zero a industrei de taximetrie din București ar fi modificarea totală a legislației și suspendarea pe perioadă determinată a tuturor licențelor. Procesul de autorizare ar trebui luat de la capăt, mașinile re-evaluate din toate punctele de vedere, iar tehnologizarea completă a curselor ar trebui să devină obligatorie (servicii GPS legate de aparatele de marcat, monitorizate în timp real). Însă nicio reașezare a acestei activități nu poate avea loc fără creșterea tarifului pe kilometru la un nivel sustenabil.



Întrebarea este dacă bețele băgate în roțile UBER ajută la reformarea industriei sau dacă serviciul de taximetrie în forma în care există azi nu ar trebui desființat în totalitate.

